《沁园春 贺新冠》
宋代·程节斋

髧彼两髦，未几见兮，突而弁兮。记昔年犀玉，奇资秀质，今朝簪佩，丰颊修眉。

满面春风，一团和气，发露胸中书与诗。人都羡，是君家驹子，天上麟儿。

画堂人物熙熙。会簪履雍容举庆宜。看筮日礼宾，陈钟列俎，三加致祝，一献成仪。

绿鬓貂蝉，朱颜豸角，早有君臣庆会期。荣冠带，看绶悬若若，印佩累累。